open-index/open-wikipedia-markdown huggingface dataset:
אולם הפילהרמונית של ברלין

**אולם הפילהרמונית של ברלין** (בגרמנית: **Berliner Philharmonie**) הוא אולם קונצרטים בברלין שבגרמניה, ומשכנה של הפילהרמונית של ברלין.

אולם הפילהרמונית שוכנת בקצה הדרומי של טירגארטן וממערב לחומת ברלין לשעבר. אולם הפילהרמונית נמצא ברחוב הרברט פון קאראיין, על שם המנצח הראשי שכיהן בתזמורת. הבניין מהווה חלק ממתחם מוסדות התרבות התרבותי הסמוך לכיכר פוטסדאם.

אולם הפילהרמונית מורכב משני אולמות, האולם הגדול עם 2,440 מושבים והיכל המוזיקה הקאמרית עם 1,180 מושבים. אף על פי שהוגה יחד, האולם הקטן יותר נפתח בשנות ה-80, כעשרים שנה לאחר הבניין הראשי.

## היסטוריה
הנס שארון תכנן את הבניין, אשר נבנה במהלך השנים 1960–1963. הוא נפתח ב-15 באוקטובר 1963 עם הרברט פון קאראיין שניצח על הסימפוניה התשיעית של בטהובן. הוא נבנה כדי להחליף את אולם הפילהרמונית הישן, שנהרס על ידי מפציצים בריטיים ב-30 בינואר 1944, יום השנה ה-11 להפיכתו של היטלר לקנצלר. האולם הוא בניין יחיד, א-סימטרי ואוהלי, כאשר אולם הקונצרטים הראשי בצורת מחומש. גובה שורות המושבים גדל באופן לא סדיר עם המרחק מהבמה. הבמה נמצאת במרכז האולם, מוקפת במקומות ישיבה מכל עבר. מה שמכונה סידור הישיבה בסגנון כרם (עם טרסות המתנשאות מסביב לבמה תזמורתית מרכזית) היה חלוץ על ידי בניין זה, והפך למודל לאולמות קונצרטים אחרים, כולל בית האופרה של סידני (1973), אולם הקונצרטים של דנוור (1978), הגוואנדהאוס בלייפציג (1981), אולם הקונצרטים על שם וולט דיסני בלוס אנג'לס (2003), והפילהרמוניה של פריז (2014).

פסנתרן הג'אז דייב רובק והרביעייה שלו הקליטו שלוש הופעות חיות באולם; "דייב רובק בברלין" (1964), "חי בפילהרמונית של ברלין" (1970), ו"אנחנו כולנו ביחד שוב בפעם הראשונה" (1973). ההופעה החיה של מיילס דייוויס באולם משנת 1969 שוחררה גם ב-DVD.

ב-20 במאי 2008 פרצה שרפה באולם. לרבע מהגג נגרם נזק ניכר כאשר הכבאים חתכו פתחים כדי להגיע ללהבות שמתחת לגג. פנים האולם ספג נזקי מים. כבאים הגבילו את הנזק באמצעות קצף. הגורם לשריפה יוחס לעבודות ריתוך, ולא נגרם נזק חמור לא למבנה ולא לפנים המבנה. ההופעות התחדשו, כמתוכנן, ב-1 ביוני 2008 עם קונצרט של התזמורת הסימפונית של סן פרנסיסקו.

## קישורים חיצוניים

* 

קטגוריה:ברלין: מבנים
קטגוריה:ברלין: תרבות
קטגוריה:גרמניה: אולמות קונצרטים
Living in the Past

**Living in the Past** (בעברית: **חיים בעבר**) הוא אלבום אוסף כפול של להקת הרוק המתקדם הבריטית ג'ת'רו טאל, המכיל כ-21 להיטים של הלהקה מארבעת האלבומים שהוציאו עד אז: *This Was*, *[[Stand Up (אלבום)|Stand Up]]*, *Benefit* ו-*[[Aqualung]]* לצד הקלטות מהופעות חיות של הלהקה באולם קרנגי הול בניו יורק. האלבום יצא בשנת 1972 בארצות הברית ובממלכה המאוחדת.

האלבום נקרא על שם סינגל באותו השם שיצא במאי 1969 והופיע לראשונה באלבום *[[Stand Up (אלבום)|Stand Up]]* מאותה שנה. הוא מכיל שני שירים, "By Kind Permission Of" ו-"Dharma for One", שהוקלטו בעת הופעה חיה באולמי קרנגי הול בניו יורק, ארצות הברית. כחלק מ"חגיגיותו" של האלבום הונפקו גרסאות רמיקס סטריאו חדשות של השירים "Love Story", "Christmas Song", "Living in the Past", "Driving Song", "A Song for Jeffrey","Teacher","Sweet Dream" ו-"The Witch's Promise". רבות מרצועות האלבום הופיעו בו בפעם הראשונה בארצות הברית, לאחר שהתפרסמו עד אז רק במהדורות הבריטיות של האלבומים.

בארצות הברית, *Living in the Past* היה האלבום הראשון של ג'ת'רו טאל שהופץ על ידי חברת קרייסליס רקורדס; האלבומים הקודמים בארצות הברית הזכירו בשורות הקרדיטים את "הפקת קרייסליס רקורדס", אולם מי שהייתה אמונה על ההפצה הייתה וורנר רקורדס. בתוך עטיפתו כתקליט הוספו מספר פריטים נוספים, בהם פוסטר ובו למעלה מ-50 תמונות של הלהקה.

ב-2001 יצא מחדש בפורמט תקליטור.

## דירוגים ומיקומי שיא

## משתתפים
* איאן אנדרסון - שירה, חליל, מנדולינה, מפוחית, גיטרה אקוסטית, בללייקה, אורגן האמונד, כינור
* מייק אברהמס - גיטרה חשמלית
* מרטין באר - גיטרה חשמלית, גיטרה אקוסטית, שירת רקע, כלי הקשה
* ג'ון אוון - פסנתר, אורגן האמונד, מלוטרון, צ'מבלו, שירת רקע, כלי הקשה
* גלן קורניק - גיטרה בס, אורגן האמונד
* ג'פרי האמונד - גיטרה בס
* קלייב באנקר - תופים, כלי הקשה, שירת רקע
* בארימור בארלו - תופים

## קישורים חיצוניים

## הערות שוליים

קטגוריה:אלבומי ג'ת'רו טאל
קטגוריה:אלבומי אוסף באנגלית
קטגוריה:אלבומים שהגיעו למקום הראשון במצעד האלבומים הקנדי
ארנסט קלוויצקי

**ארנסט קלוויצקי** (בגרמנית: **Ernst Kalwitzki**; 3 באוקטובר 1909 – 3 בפברואר 1991) היה כדורגלן ומאמן גרמני, ששיחק בעמדת הכנף ימני.

## קריירה
קלוויצקי היה במועדון אוניון גלזנקירכן מעיר הולדתו עד שנת 1933, ולאחר מכן עבר למועדון שאלקה 04 שמאותה העיר. באליפות גרמניה כבש בסך הכל 54 שערים ב-66 הופעות ומדורג במקום השני אחרי פריץ שפאן. קלוויצקי כבש 38 שערים ב-36 משחקי גביע גרמני וכבש 113 שערים ב-142 הופעות בגאוליגה ווסטפאלן שהייתה לליגה האזורית. הוא זכה ב-6 תוארי אליפות גרמניה וסיים שלוש פעמים כמלך השערים כשבגמר 1939 הבקיע חמישייה לרשתה של אדמירה וינה בניצחון 0–9. גם בגביע הגרמני ב-1937 הוא זכה כשבגמר נגד פורטונה דיסלדורף כבש בניצחון 1–2. קלוויצקי מעולם לא זכה לשחק במדי נבחרת גרמניה והיה קרוב לכך במשחק נגד הונגריה ב-1939 כשהיה חלק מהסגל, אך בסוף ארנסט להנר שותף במקומו. הוא היה מלך השערים של אליפות גרמניה בכדורגל 1939.

הוא גויס בשנת 1942 לורמאכט. לאחר האימון בעיר בון קלוויצקי נשלח לחזית המזרחית, וכשנפצע הוא הגיע לעיר גוסלאר על מנת להתאושש. בתום מלחמת העולם השנייה הוא נלקח בשבי, ממנו השתחרר ושיחק לזמן קצר בקבוצות רנניה קלן ופרושיש-אולדנדורף בה סיים את הקריירה בשנת 1949. בגיל 65, הוא ואשתו ארנה עברו להתגורר בברמן עם בתם אלסבט וחתנו הלמוט יגיילסקי, שהיה גם הוא כדורגלן.

## תארים
;שאלקה 04
*אליפות גרמניה (6): 1934, 1935, 1937, 1939, 1940, 1942
*הגביע הגרמני: 1937
;אישיים
*מלך השערים באליפות גרמניה (3): 1937, 1939, 1943

## קישורים חיצוניים

קטגוריה:כדורגלנים גרמנים
קטגוריה:כדורגלני שאלקה 04
קטגוריה:גרמנים שנולדו ב-1909
קטגוריה:גרמנים שנפטרו ב-1991
ראם-צ'נדרה גנדי

**ראם-צ'נדרה גנדי** (בטמילית: **இராமச்சந்திர காந்தி**; 9 ביוני 1937 – 13 ביוני 2007) היה פילוסוף, סופר ומחזאי הודי. ראם-צ'נדרה היה נכדו של מהטמה גנדי מצד אביו ונכדו של צ'קרברתי רג'אגופלאצ'ארי מצד אמו.

## ביוגרפיה
גנדי למד פילוסופיה באוניברסיטת דלהי ובאוניברסיטת אוקספורד, בה השלים את עבודת הדוקטורט שלו תחת הנחייתו של פיטר סטרוסון. הוא ידוע כמייסד של המחלקה לפילוסופיה באוניברסיטת היידראבאד  . הוא גם לימד באוניברסיטת ויסווה-בהראטי  , באוניברסיטת פנג'אב , במכון קליפורניה ללימודים אינטגרלים  בסן פרנסיסקו ובאוניברסיטת בנגלור.

הוא מת במרכז הבינלאומי בהודו, ב-13 ביוני 2007, ארבעה ימים לאחר יום הולדתו ה-70.

### משפחה
הוא היה בנו של דבדאס גנדי (בן הזקונים של מהטמה גנדי) ולקשמי (בתו של צ'קרברתי רג'אגופלאצ'ארי). הוא אחיהם של ראג'מוהאן גנדי, גופלקרישנה גנדי וטרה גנדי בהאטצ'ארג'ה.

בתו, לילה גנדי , היא אקדמאית פוסט-קולוניאלית באוניברסיטת בראון.

## ביבליוגרפיה חלקית

* *Presuppositions of Human Communication*. Oxford University Press 1975, 
* *Availability of Religious Ideas*. Macmillan, 1976, 
* *In the Footsteps of Gandhi: Conversations with Spiritual: Conversations with Spiritual Social Activists*. Parallax Press, 1993, 
* *Sita’s Kitchen: A Testimony of Faith and Inquiry*. Wiley, 1994, 
* *Svarāj: A Journey with Tyeb Mehta’s ‘Shantiniketan Triptych’*. Vadehra Art Gallery, 2002,


## קישורים חיצוניים
* שיב ויסוונטן  **[https://timesofindia.indiatimes.com/india/He-was-an-original-philosopher/articleshow/2121377.cms He was an original philosopher]**, באתר Times of India,  14 ביוני 2007 
*  **[https://www.youtube.com/watch?v=-YKkNvf4XcY IN CONVERSATION - PROF. RAMACHANDRA GANDHI]** ראיון עם רג'יב מהרוטרא  באתר יוטיוב

## הערות שוליים

קטגוריה:סופרים הודים
קטגוריה:פילוסופים הודים
קטגוריה:מחזאים הודים
קטגוריה:בוגרי אוניברסיטת דלהי
קטגוריה:הודים שנולדו ב-1937
קטגוריה:הודים שנפטרו ב-2007
התערבות אלוהית (סרט)

**התערבות אלוהית** (בערבית: **يد إلهية**) הוא סרטו השני של הבמאי הפלסטיני אליה סולימאן משנת 2002. הסרט הוא מעין קומדיה שחורה סוריאליסטית, בסגנון המזוהה עם סולימאן. סולימאן שב לגלם את בן דמותו ES שהופיעה בסרטו הקודם כרוניקה של היעלמות. הופעתו הושוותה ליצירתם של באסטר קיטון, ג'ים ג'ארמוש וז'אק טאטי.

## תיאור
הסרט מורכב ברובו מסדרת סיקוונסים קצרים המחוברים זה לזה ללא קישור הכרחי ובסגנון מופשט. הסרט ידוע בשימוש מינימלי בדיאלוג, בקצב האיטי וברפטטיביות מצד דמויותיו. 

עם זאת קיימת בסרט עלילה המתארת סיפור אהבה בין ES, פלסטיני-ישראלי המתגורר בנצרת שחברתו (מנאל חאדר) מתגוררת ברמאללה. האהבה בין השניים מתקשה להתממש בשל חוסר היכולת של השניים להיפגש, למעט במגרש מכוניות לצד מחסום צה"ל. אביו של ES, קורס בשל התמוטטות העסק ומתאשפז בבית חולים. בהתרוצצויות בין אביו הגוסס לאהבתו החולה, מנסה הבחור להחזיק את שניהם בחיים, ניסיון שנדון לכישלון. כל-זאת על רקע סיר הלחץ של החברה הישראלית, הניכור הפנים חברתי בנצרת תחת מצוקה כלכלית, ירושלים רווית המתחים והעימות המתמשך בשטחים. 

בסיקוונס סוריאליסטי מפורסם בסרט, הופעתה של האהובה מסיחה את דעתם חיילים השומרים במחסום, ומבטה מצליח לכאורה למוטט את מגדל השמירה.

## שחקנים
* אליה סולימאן - ES
* מנאל חדר - האישה
* דניס סנדלר ספוזניקוב - חייל ישראלי
* מנשה נוי - קצין ישראלי
## פסקול
הפסקול המורכב כולו ממוזיקה לא-מקורית, וכולל מוזיקה של מגוון רחב של אמנים, בהם: הזמרת הבלגית נטשה אטלס, הזמר המצרי עמר דיאב, המלחין ההודי א.ר. רהמן (A.R. Rahman), להקת האלקטרו-פופ הלבנונית סופ קילז והמפיק מירווה אחמדזאי הפועל בצרפת.

**רשימת השירים**:
# "I Put a Spell on You" by Natacha Atlas — 3:44
# "Ana Oual Azab" by Mohammed Abdel Wahab — 9:01
# "Fingers" by Joi — 6:34
# "Easy Muffin" by Amon Tobin — 5:03
# "Wala Ala Baloh" by Amr Diab — 5:08
# "Les Kid Nappeurs Main Theme" by Marc Collin — 4:13
# "Tango El Amal" by Nour el Houda — 3:10
# "Mumbai Theme Tune" by A.R. Rahman — 5:14
# "Definitive beat" by Mirwais — 3:58
# "Tango" by Soapkills — 3:19
# "Dub4me" by Soapkills — 3:03

## קבלה וביקורת

### פרסים
; זכיות
* פרס חבר השופטים בפסטיבל קאן.
* פרס FIPRESCI בפסטיבל קאן.
* פרס חבר השופטים מיוחד בפסטיבל הסרטים הבינלאומי בשיקגו
* פרס האקדמיה האירופית לקולנוע לסרט לא-אירופי 

; מועמדויות
* דקל הזהב בפסטיבל קאן
* הסרט הלא-אמריקאי הטוב ביותר בטקס פרסי בודיל

## קישורים חיצוניים

* Village Voice
* Offoffoff
* Philadelphia City Paper

## הערות שוליים

קטגוריה:סרטי 2002
קטגוריה:סרטים בערבית
קטגוריה:סרטים על הסכסוך הישראלי-פלסטיני
פרדריק לנצ'סטר

**פרדריק לנצ'סטר** (באנגלית: **Frederick William Lanchester**; 23 באוקטובר 1868, לואישהאם – 8 במרץ 1946, בירמינגהם) היה ממציא בריטי, שתרם לפיתוח תעשיית הרכב, תעופה וחקר ביצועים.

## ביוגרפיה
פרדריק לנצ'סטר נולד בלואישהאם, שהוא חלק של לונדון למשפחת אדריכל. במשפחה היו שמונה ילדים, ומספר אחים עבדו בהמשך בחברה Lanchester Motor Company שפרדריק לנצ'סטר הקים. לאחר שנה המשפחה עברה לברייטון בה פרדריק גדל ולמד בבית הספר. הוא למד במספר מוסדות להשכלה טכנית, אך בסופו של דבר לא קיבל תעודת גמר.

בשנת 1888 לנצ'סטר התחיל לעבוד במשרד פטנטים ובאותה תקופה קיבל את הפטנט הראשון שלו. בסוף שנת 1888 פרדריק לנצ'סטר החל לעבוד בחברה לייצור מנועי גז בבירמינגהם. הוא הציע מספר שיפורים למנועים ורשם פטנט על וסת צנטריפוגלי. במקביל לעבודה בחברה הוא פתח בית מלאכה קטן בו עשה ניסויים לפיתוחים שונים.

בשנת 1893 פרדריק לנצ'סטר עזב את החברה והחל להיות עצמאי. באותה שנה הוא בנה מנוע שהעבד על בנזין. בשנת 1896 מכונית שהוא בנה עברה את הבדיקות הראשונות. המכונית כללה גלגלי שיניים אפיציקליים, הייתה מותאמת ל-3 אנשים והייתה מגיעה ל-50 קמ"ש. בשנת 1900 המכונית השתתפה במרות ל-1000 מייל וסיימה אותו עם תקלה בודדת בלבד.
בשנת 1905 הוא קיבל פטנט על מאייד.

בשנת 1901 הוקמה חברה Lanchester Engine Company שמטרתה היה לייצר מכוניות ולמכור אותם לציבור הרחב. עד לשנת 1904 החברה מכרה 350 מכוניות ואז הכריזה על פשיטת רגל. תוך זמן קצר הוקמה Lanchester Motor Company שיצרה מכוניות במשך שנים רבות. מכונית אחרונה בייצור החברה נוצרה בשנת 1956.

בשנת 1909 לנצ'סטר הצטרף ל־Daimler Company כיועץ.

בשנת 1904 הוא התקין את המנוע שפיתח על סירה ובכך בנה סירת מנוע הראשונה בבריטניה.

לאחר תחילת מלחמת העולם הראשונה, לנצ'סטר החל להתעניין בחקר ביצועים. בשנת 1916 הוא פרסם את ספרו Aircraft in Warfare: the Dawn of the Fourth Arm בו פירט לראשונה את חוקי לנצ'סטר.

בסך הכול לנצ'סטר קיבל כ-400 פטנטים. על הישגיו בתחומים שונים לנצ'סטר התקבל לחברה המלכותית בשנת 1922 ובשנת 1925 ולחברה המלכותית לחקר תעופה. הוא קיבל מדליית זהב מאגודות מקצועיות בריטיות.

## קישורים חיצוניים

* ביוגרפיה באתר החברה המלכותית
* 

קטגוריה:ממציאים בריטים
קטגוריה:עמיתי החברה המלכותית
קטגוריה:חלוצי תעשיית הרכב
קטגוריה:יועצים
קטגוריה:בריטים שנולדו ב-1868
קטגוריה:בריטים שנפטרו ב-1946
הנועזים בעורף האויב

**הנועזים בעורף האויב** (באנגלית: **Kelly's Heroes**) הוא סרט מלחמה קומי וסאטירי אמריקאי משנת 1970, בבימויו של בריאן האטון, עם קלינט איסטווד, טלי סוואלס ודונלד סתרלנד בתפקידים הראשיים.

העלילה הפיקטיבית היא על יחידת לוחמים אמריקאיים שעורקים מיחידתם וחודרים לעומק האויב הגרמני כדי לשדוד אוצר יקר של מטילי זהב שנמצא בבנק.

הסרט צולם בעיירה ויז'ינדה  בחצי האי איסטריה בקרואטיה (אז ביוגוסלביה).

## תקציר העלילה
ספטמבר 1944, יחידות של דיוויזיית חיל רגלים ה-35 נלחמים נגד הגרמנים ליד העיר ננסי. ג'ו הגדול (טלי סוואלס) מתכנן כבר פגישה עם בחורות בננסי. טוראי קלי (קלינט איסטווד), לשעבר לוטננט שהורד בדרגה לאחר משפט צבאי, יוצא לפעולה ומביא שבוי גרמני, קולונל דנקהוף (דייוויד הרסט). הוא משקה אותו באלכוהול ומתחיל לחקור אותו. בתיקו הוא מוצא מטילי זהב והקולונל אומר לו שבעיירה קלרמון יש בבנק אוצר של 14.000 מטילי זהב ששווים מיליוני דולרים.

הגרמנים תוקפים והכוח נסוג, הקולונל הגרמני נהרג וקלי מחליט לשדוד את הבנק. בעזרת מטילי הזהב הוא מגייס למבצע את האפסנאי קרפגיים (דון ריקלס), את הטנקיסט אודבול (דונלד סתרלנד), את התותחן מאליגן (ג'ורג' סוואלס) ולבסוף לאחר שכנוע ממושך את ג'ו הגדול שבלעדיו לא יצטרפו הלוחמים לפעולה. הם מנצלים את היעדרותו של מפקד הפלוגה מייטלנד (הל בקלי) מצטיידים ברכבים, נשק ושלושה טנקי M4 שרמן וברקע הפגזה קשה של מאליגן, פורצים את קו החזית לעומק האויב.

קלי ואנשיו מגיעים נקודה מסוימת ומותקפים על ידי מטוס אמריקאי. כל כלי הרכב עולים באש והם נאלצים ללכת ברגל. בדרך הם נתקלים בשדה מוקשים ואחד נהרג, נתקלים בשיירה גרמנית, מחסלים אותה עם עוד שני הרוגים.

שלושת השרמנים מתקדמים בנפרד ומשמידים מחסן תחמושת גרמני. אודבול מגייס את אנשי ההנדסה של היחידה לתיקון הגשרים ההרוסים והם מצטרפים אליו ומתקנים את הגשרים ההרוסים.

לבסוף נפגשים שני הכוחות ליד קלרמון, 50 ק"מ בעורף האויב.

מפקד הדיוויזיה גנרל קולט (קרול אוקונור) מקבל ידיעות על הפעילות הזאת בעורף האויב. קציני מטהו לא יודעים על כך דבר והוא מחרף ומגדף אותם ויוצא בג'יפ לחזית כדי לחלק מדליות לגיבורים האלה.

הלוחמים מתגנבים בחשאי לקלרמון הנטושה ומתמקמים בבתים ועל מגדל הכנסייה. בעיירה נמצאים כוחות גרמנים ושלושה טנקי טיגר מדיוויזיית הפאנצר אס אס הראשונה. הם פותחים בהתקפה ומחסלים את החיילים הגרמנים ושני טנקי טיגר.

לבסוף נשאר טנק טיגר אחד מול הבנק. ג'ו הגדול, קלי ואודבול מתקרבים אליו. המפקד (קרל-אוטו אלברטי), יוצא מהטנק, והם מסבירים לו את העניין ומבטיחים לו חלק בשלל. הוא מסכים וביריית פגז נפרץ הבנק וכולם עטים על השלל.

באותו זמן חוזרים תושבי קלרמון לעיירתם ומתחילים לחגוג לתוך החגיגה מגיע גנרל קולט. כל התושבים מריעים לו ונושאים אותו על כפיים, הם חושבים שהוא שרל דה גול.

## צוות השחקנים

## קישורים חיצוניים

*קדימון לנועזים בעורף האויב, באתר יוטיוב
*הנועזים בעורף האויב, באתר TCM
*שיר הנושא של הנועזים בעורף האויב, באתר יוטיוב

קטגוריה:סרטי 1970
קטגוריה:סרטי מטרו גולדווין מאייר
קטגוריה:סרטי מלחמה
קטגוריה:סרטי מלחמת העולם השנייה
קטגוריה:סרטי פשע אמריקאיים
קטגוריה:סרטי קומדיה אמריקאיים
קטגוריה:סרטים אמריקאיים
קטגוריה:סרטים באנגלית
קטגוריה:סרטי העוסקים במעשי שוד
גוסט פורס

**גוסט פורס** (בצרפתית: **GhostForce**) היא סדרת טלוויזיה צרפתית בהנפשה ממוחשבת, מסוגת קומדיה, אקשן והרפתקאות, אשר נוצרה על ידי ג'רמי זאג. הסדרה הופקה על ידי Zagtoon הצרפתית, אשר יצרה את "המופלאה: הרפתקאות ליידי באג", והונפשה על ידי Sunwoo Entertainment הדרום קוריאנית.

הסדרה זמינה בשירות הסטרימינג "דיסני+" בישראל.

לאחר שהוכרז שהסדרה תשודר בישראל, היא החלה את שידוריה בדיבוב עברי ב-25 ביולי 2021 בערוץ דיסני ישראל, כאשר זהו היה שידור הבכורה העולמי שלה. בצרפת פרק הבכורה של הסדרה שודר ב-21 באוגוסט 2021 בערוץ TFOU. הסדרה חודשה לעונה שנייה שצפויה להתחיל ב-2026.

בישראל העונה הראשונה הייתה בVOD של הערוץ מ-26 ביולי 2021 ועד 20 באוקטובר 2022.

כריס קולומבוס צפוי לביים סרט לייב אקשן שמבוסס על הסדרה. עקב שינוי סטודיו האנימציה יצאו 8 פרקי גשר של הסטודיו הישן.

הספיישל הראשון שודר לראשונה ב-28 באוקטובר 2022 בערוץ Discovery Kids באמריקה הלטינית ובצרפת שודר לראשונה ב-31 באוקטובר 2022.

הספיישל השני שודר לראשונה ב-2 בדצמבר 2023 בערוץ Discovery Kids במקסיקו ובצרפת בדיבוב האנגלי שודר לראשונה ב-15 בדצמבר 2023.

## תקציר העלילה
הסדרה עוקבת אחר שלושה נערים, אנדי, מייק וליב, אשר מגנים במסווה על העיר ניו יורק בתור גיבורי על מפני רוחות רפאים. המנטורית של חבורת הנערים היא מיס ג'ונס, שעוזרת להם בעזרת מידע על הרוחות, ואם אין שום מידע על הרוחות שמופיעות אז אין לה שום דרך לעזור להם.

## דמויות
* **אנדי - פיורי** – אחד מגיבורי "גוסט פורס". אחיה הגדול של ליב. ספורטאי. חולם להיות שחקן כדורסל מפורסם כמו אבא של מייק, לו הוא משמש כאחד המעריצים הכי גדולים. מאוהב בקרלה. אוהב מאוד כדורסל. היחיד שאוכל (אוהב) את הנקניקויות המוזרות (המסריחות) של רולנד. גרוע בלימודים. ההורים שלו ושל ליב הם במאים של סדרת סרטי גיבורי על. אוהב לבלות במגרש הכדורסל ובפארק.
* **מייק - קראש** – אחד מגיבורי "גוסט פורס". אביו הוא שחקן כדורסל מפורסם. מאוהב בצ'ארלי. הגאון שבחבורה. לא אוהב כדורסל. מצטיין בלימודים. מפחד מעכבישים. אוהב לבלות במוזיאונים, בספריות ובפארק.
* **ליב - מיסט** – אחת מגיבורי "גוסט פורס". אחותו הקטנה של אנדי. אוהבת לנגן בגיטרה חשמלית. לה למייק ולאנדי יש להקה והם מופיעים בה לעיתים רחוקות. החברה הכי טובה שלה היא צ'ארלי. לליב יש חולשה לרוחות חמודות. אחד הדברים האהובים עליה הוא להיתעמן ב"גוסט פורס" ולחקור על רוחות רפאים חדשות. מעריצה של מיס ג'ונס. ההורים שלה ושל אנדי הם במאים של סדרת סרטי גיבורי על. אוהבת לבלות במעבדה של מיס ג'ונס, במוזיאונים ובפארק.
* **מיס ג'ונס** – מדענית גאונה שעובדת בתור מורה למדעים. מגייסת את אנדי, מייק וליב לצוות "גוסט פורס", אשר היא משמשת כמנטורית שלהם. בעברה גם נלחמה ברוחות רפאים. חצי רוח בעצמה ומחזיקה בתוכה כוחות בו.עזרה ליבנות את גלובו. עבר מסתורין!  מנג'סת את גלובו תמיד בעבודתה האישיות ולהנאה.
* **גלובו** – רובוט המחזיק כוחות בו ויכולות מסתוריות שמיס ג'ונס לא הצליחה להאיר. אחד מגיבורי "גוסט פורס". מי שבנה את גלובו היה בחור מהעבר של מיס ג'ונס.

## מדבבים
הדיבוב העברי בוים על ידי תמי ברק, והופק על ידי עדי וולוצקי.

## שידור

## פרקים
### עונה 1

## ספיישלים

## קישורים חיצוניים
* 

* 

## הערות שוליים

קטגוריה:סדרות טלוויזיה צרפתיות שעלו לשידור בשנות ה-2020
קטגוריה:ערוץ דיסני: תוכניות וסדרות
קטגוריה:סדרות הנפשה ממוחשבת
קטגוריה:סדרות הנפשה צרפתיות
קטגוריה:תוכניות טלוויזיה שמתרחשות בניו יורק
קטגוריה:תוכניות טלוויזיה בשפה הצרפתית
קטגוריה:סדרות קומיות
Pyro Studios

**Pyro Studios** הייתה מפתחת משחקי מחשב, מספרד. החברה פיתחה מספר משחקים אשר זכו להצלחה מסחרית.

החברה הוקמה בשנת 1996 במדריד. המשחק הראשון קומנדוס: מאחורי קווי האויב שוחרר בשנת 1998. לאור ההצלחה פותחו משחקים נוספים מאותה סדרה: "קומנדוס: מעבר לדרישות התפקיד" (1999), "קומנדוס: גברים של אומץ" (2001), "קומנדוס: היעד ברלין" (2003) ו-"קומנדוס: כח תקיפה" (2006). בסך הכול נמכרו כ-5 מיליון עותקים של משחקי הסדרה (נכון ל-2003).

בשנת 2005 שוחרר משחק Imperial Glory.

המשחק האחרון בסדרת "קומנדוס" קיבל ביקורת שלילית שהיה סימן לבעיות בחברה. בשנת 2008 החברה הודיע על ביטול תוכניות למשחק חדש ופיטרה כ-30 מעובדיה. בשנת 2012 החברה עברה רה-ארגון והוקמה Pyro Mobile שהתרכזה בפיתוח משחקים לסמרטפונים. בשנת 2017 החברה נסגרה.

## קישורים חיצוניים
* נתונים על החברה

## הערות שוליים

קטגוריה:חברות משחקי וידאו
קטגוריה:חברות ספרדיות
Heartbeat (שיר של אנריקה איגלסיאס)

**Heartbeat** (בעברית: **פְּעִימַת הַלֵב**) הוא שיר שהוקלט על ידי הזמר-יוצר הספרדי אנריקה איגלסיאס, בהשתתפות הזמרת-יוצרת האמריקאית ניקול שרזינגר, מתוך אלבום האולפן התשיעי שלו, *[[Euphoria (אלבום)|Euphoria]]*. השיר יצא לאור ב-8 ביוני 2010, על ידי חברת התקליטים יוניברסל ריפבליק, כסינגל השלישי מתוך האלבום.

השיר הגיע למקום השמיני במצעד הסינגלים הבריטי.

## רקע וכתיבה
"Heartbeat" הוא בלדת דאנס מסוגת האלקטרופופ, לאורכה ניתן לשמוע צלילים "עדינים" של פסנתר. הוא נכתב על ידי איגלסיאס, ג'יימי סקוט ומארק טיילור, שהפיקו אותו גם כן. סטיבן תומאס ארלוויין מ-*[[AllMusic]]* ציין כי הרגשות בשיר "קרים" ואילו בקי ביין מ-*Idolator* ציינה כי השירה של הצמד נושאת רגש רב.

השיר "Heartbeat" נכלל גם באלבום הבכורה של ניקול שרזינגר, *[[Killer Love]]* (2011).

## וידאו קליפ
את הקליפ של "Heartbeat" ביים הירו מוראי והוא הופץ בבכורה עולמית ב-14 בספטמבר 2010. הוא כולל שימוש בסוגי תאורה, כמו גם העובדה ששרזינגר לובשת בגדי תחרה. הקונספט הכללי של הקליפ מציג את איגלסיאס ללא חולצה על רקע שחור כהה, בעוד שניתן לראות סימולציות של פעימות הלב שלו בצבעים שונים.

נכון ליולי 2021, מונה הצפיות של הקליפ עומד על למעלה מ-162 מיליון צפיות.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי 2009
קטגוריה:סינגלים מ-2010
קטגוריה:שירי אנריקה איגלסיאס
קטגוריה:שירי ניקול שרזינגר
קטגוריה:שירים באנגלית
קטגוריה:שירים שנכתבו על ידי מארק טיילור
קטגוריה:בלדות סינת'-פופ
קטגוריה:שירי דאנס-פופ
New Era

**New Era** היא חברת כובעים אמריקאית שבסיסה בבאפלו, ניו יורק. היא נוסדה בשנת 1920. ב-New Era יש יותר מ-500 רישיונות שונים בתיק שלה. מאז 1993 הם הספקית הבלעדית של כובעי בייסבול לליגת הבייסבול האמריקאית (MLB).

## היסטוריה
בשנת 1920, ארהרדט קוך לווה 1,000 דולר מאחותו, רוז, ו-1,000 דולר מעמיתו לעבודה ג'ו והקים חברת כובעים משלו, "חברת E. Koch Cap". הייצור החל בקומה השלישית ברחוב Genesee 1830 בבאפלו, ניו יורק. החברה התחילה עם 14 עובדים, ביניהם אחותו של ארהרדט רוז, בנו של ארהרדט, הרולד ובנה של רוז וולי דומאס. בשנת 1920 ייצרה החברה 60,000 כובעים.

בשנת 1934, "New Era" החלה לייצר כובעים עבור הקליבלנד אינדיאנס, שיהיה חוזה הבייסבול הראשון שלהם (MLB). בשנת 1954, החברה הציגה את עיצוב מודרני יותר לכובע ושמו 59Fifty, המכונה כובע "ברוקלין סטייל", על ידי הרולד קוך, שהציג שיפורים וחידושים עיצוביים רבים. עד 1965, סיפקה New Era כובעים לכ-10 מתוך 20 קבוצות ה-MLB.

בשנת 1993 קיבלה New Era את הרישיון הבלעדי הראשון עם ה-MLB לייצר את כובעי הבייסבול על המגרש לכל קבוצותיה (אז 28, כיום 30). בשנת 2001, כריס קוך מונה למנכ"ל.

בעשור השני של המאה ה-21, בעוד ש-New Era מזוהה עם בייסבול, החברה התמקדה בהתעמקות בפוטבול וליגות ספורט אחרות. בשנת 2012, היא רכשה זכויות צד בלעדיות מלאות לליגת הפוטבול הלאומית (NFL). בשנת 2013, New Era חתמה בליגת הביג באש האוסטרלית של הקריקט האוסטרלי כספקית הכובעים הרשמית שלהם. New Era חתמה על הסכם נוסף בשנת 2015 עם מנצ'סטר יונייטד. בשנת 2017 חתמה New Era על זכויות בלעדיות על מוצרי NBA במגרש. זה הפך את ניו עידן לחברת הכובעים הראשונה שיש לה זכויות בלעדיות ל- MLB, ה-NFL וה-NBA במקביל.

נודע ב-13 באוגוסט 2016 כי New Era ובאפלו בילס הגיעו להסכמה בנושא שמות זכויות לאצטדיון ראלף וילסון. New Era והבילס הכריז רשמית על שמו החדש של האצטדיון, "New Era Field" חמישה ימים לאחר מכן, ב־18 באוגוסט 2016. לאחר ששחררה את מנכ"ל ראס ברנדון במאי 2018, New Era שכרה את ברנדון בתפקיד מנהל. יממה לאחר מכן, החברה הכחישה כי הוא הוחתם. האתלטיק, העיתון שהעלה את הטענה הראשונית, המשיך להתעקש שההעסקה התרחשה וכי ברנדון פוטר בשקט לאחר שהסיפור פרץ. הסכם החסות על האצטדיון הסתיים לבקשת New Era בשנת 2020, והאצטדיון קיבל את שמו של אצטדיון בילס.

ב־12 בספטמבר 2018 נודע כי New Era תהיה המלבישה הרשמית של ליגת הפוטבול הקנדית החל מעונת 2019. החברה היא בעלת רישיון ל-CFL לבגדי ראש והלבשה מאז ינואר 2011, וזו תהיה הפעם הראשונה שהחברה מספקת מדי פוטבול. ב־22 באפריל 2021 נודע כי New Era תהפוך לנותנת חסות בגביע העולם ברוגבי 2021.

## קישורים חיצוניים
* 

קטגוריה:כובעים
קטגוריה:חברות ביגוד אמריקאיות
רוברט מאלט

**רוברט מַאלֶט** (3 ביוני 1810 - 5 בנובמבר 1881) היה גאופיזיקאי ומהנדס אזרחי אירי שנחשב בספרות המדעית לאבי הסייסמולוגיה, ואף נחשב לחוזה תאוריית טקטוניקת הלוחות. והוא הממציא של כמה וכמה מושגי יסוד בסייסמולוגיה שנמצאים בשימוש שכיח עד היום.

## ביוגרפיה וקריירה מוקדמת
מאלט נולד בדבלין, אירלנד ב-3 יוני, 1810. בצעירותו החל את לימודיו האקדמיים במדעים ומתמטיקה בגיל 16 בטריניטי קולג' שבדבלין, וסיים אותם בשנת 1830 בגיל 20. כבר שנתיים לאחר מכן, ב-1832 הוא נבחר לאקדמיה המלכותית האירית , ובשנת 1838 הוא נבחר כחבר לכל חייו בחברה הגאולוגית המלכותית של אירלנד  ובין השנים 1846 - 1849 כיהן כנשיאהּ. בשנתו האחרונה כנשיא החברה הוא בנה מעין דגם ראשוני של סייסמוגרף, וביצע את הפיצוץ המבוקר הראשון לשם ניסוי קליטת הגלים הסייסמיים בדגם הסייסמוגרף המוקדם שבנה. קודם לכן, בשנת 1835 הוא נמנה עם חברי האגודה הבריטית לקידום המדע שידועה היום בשם האגודה המדעית הבריטית . עובדה זו סייעה בידיו לקבל מענקי מחקר איתם ביצע את ניסוייו הראשונים. במקביל לפעילותו זו, ובמיוחד לעת סיום לימודיו, הוא עבד כמהנדס בבית היציקה של משפחתו, והיה שותף ליצירת מספר מבנים מהמפורסמים שבאירלנד כמו המגדלור שעל סלע פַאסְטֶנְט , שני גשר הנדנדה שמעל נהר השאנון, הויאדוקט מעל הנהר נור , מעקות הברזל שמסביב לטריניטי קולג', כששמו ושם אביו טבועים בבסיס המעקות ועוד.

## עבודתו הסייסמולוגית
ב-9 בפברואר 1846 מאלט הציג בפני האקדמיה המלכותית האירית את חיבורו "על הדינמיקה של רעידות אדמה", אשר נחשב לאחד מיסודות הסייסמולוגיה המודרנית. עיקרי חיבורו פורסמו בכתב העת הרשמי של האקדמיה באותה שנה. המונח סייסמולוגיה הוא המצאה שלו, כמו גם המונח אפיצנטר, נקודת הפוקוס (focal point) הידועה כעומק המוקד  ומפה איזוסייסמית.

בשנת 1857 יצא לממלכת נאפולי שבאיטליה, וביצע שם את עבודתו המונומנטלית והראשונה בהיסטוריה של מיפוי מדעי של רעידת אדמה - בנאפולי.

בשנת 1858 פרסם יחד עם בנו את קטלוג רעידות האדמה של האיגוד הבריטי למדע מתקדם.
[ממוזער|ה[מרגמה בקוטר 36 אינץ' ששימשה את מאלט בניסויי הפיצוצים המבוקרים למדידת הגלים הסייסמיים שנוצרים. כל פגז יכול היה להכיל 217 קג' של אבק שרפה.]]
בשנת 1849 ביצע יחד עם בנו את אחד מהניסויים הראשונים של מדידת גלים סייסמיים הנוצרים כתוצאה מפיצוץ מבוקר.

מאלט שלח ידו גם בלימוד וחקר הוולקניזם ופרסם בשנת 1872 מאמר ארוך מקיף בנושא זה. בשנת 1878 פרסם מאמר מוביל נוסף, שצ'ארלס ריכטר טרח לציין אותו בספרו המונומנטלי 70 שנה אחר כך.

## אחרית ימיו
בשנות חייו האחרונות סבל מאלט מעיוורון כמעט מוחלט, אך המשיך לתרום בעבודתו המדעית. הוא עוטר בשלוש מדליות מהיוקרתיות ביותר בתחומן בממלכה הבריטית: מדליית טלפורד  מטעם המכון הבריטי להנדסה אזרחית של הממלכה , במדליית קאנינגהאם  מטעם האקדמיה המלכותית האירית ובמדליית וולאסטון  מטעם החברה הגאולוגית הבריטית .

מאלט נפטר ב-5 נובמבר 1881 ונקבר בבית הקברות של מערב נורווד שבלונדון.

## ראו גם
* רעידת האדמה בנאפולי (1857)
* סייסמוגרף
* טקטוניקת הלוחות
* המרגמה של מאלט 

## קישורים חיצוניים

* 
* 

## הערות שוליים

קטגוריה:גאופיזיקאים
קטגוריה:מהנדסים אזרחיים
קטגוריה:בוגרי טריניטי קולג' (דבלין)
קטגוריה:בריטים שנולדו ב-1810
קטגוריה:בריטים שנפטרו ב-1881
קטגוריה:מחקר מאקרוסייסמי
מולטי טאץ'

במחשוב, טכנולוגיית **Multi-touch**, או בעברית **רב-מגע**, היא טכנולוגיה המזהה יותר מנקודת מגע אחת בו זמנית בשימוש במסכי או במשטחי מגע.

טכנולוגיה זו הופיעה עוד בשנות ה-70 והפכה לנפוצה בעיקר באמצעות השימוש במסך מגע קיבולי באייפון הראשון שהושק בשנת 2007.

מאז השימוש בטכנולוגיה הפך לדבר שבשגרה בכל מכשיר מודרני עם מסך מגע.

היתרונות הגדולים של תכונה זו היא התממשקות ויזואלית במחוות בסיסיות כגון:
* **הגדלה \ הקטנה** כאשר המשתמש שומר על 2 אצבעות או יותר במגע רציף על המסך, הגדלת והקטנת המרחק בין האצבעות יוביל לשינוי ביחס ישר בגודל התמונה.
* **סיבוב המסך \ אובייקט** יישלט על ידי 2 אצבעות וסיבוב הציר שמייצרות 2 נקודות המגע על גבי משטח המסך.

באמצעות יכולות זיהוי של נקודות מגע רבות מאות יש יותר אפשרויות שליטה במרחב מסך מגע המודרני. באמצעות שינוי מספר האצבעות הנוגעות במסך ניתן להביע פעולות שונות שהמערכת מקשרת עם מספר נקודות המגע שבשימוש.

## קישורים חיצוניים

* 

קטגוריה:טכנולוגיות מסכים
פזיזות (פסיכולוגיה)

בפסיכולוגיה, **פזיזות** היא התעלמות או אדישות כלפי סכנות פוטנציאליות או מהשלכות המעשים של האדם על אחרים. פזיזות מתקיימת כאשר האדם חזה את האפשרות שהתוצאה תיגרם ופעל כפי שפעל אם מתוך יחס של אדישות לגבי אפשרות זו ואם בתקווה – כגון, במקרה של אדם הנוהג במכונית במהירות גבוהה במקום שבו מתהלכים אנשים רבים - שלא תבוא כל תוצאה מזיקה ממעשיו. על פי אריסטו, היעדר אומץ מניב פחדנות, ואילו עודף אומץ יוצר פזיזות. פזיזות נקשרת להפרעת אישיות אנטיסוציאלית ופסיכופתיה.

## מניעים
הכוח המניע מאחורי הפזיזות עשוי להיות צורך להתגרות בגורל – ניסיון של האדם לחזק תחושה של אומניפוטנטיות או של פריבלגיות מיוחדות. מניעים נוספים עשויים להיות בגלל אובדן תחושת החרדה, הכחשה של תחושת החרדה, או כניסיון לפצות על כך יתר על המידה.

## ראו גם
* אומניפוטנטיות
* החצנת התנהגות
* אימפולסיביות
* רולטה רוסית
* חיפוש אחר ריגושים

## הערות שוליים

קטגוריה:קרימינולוגיה
קטגוריה:חוק ומשפט
קטגוריה:פסיכולוגיה של האישיות
אולפני ההנפשה של פוקס

**אולפני ההנפשה של פוקס** (באנגלית: **Fox Animation Studios**) הייתה חברת הפקות אמריקאית, בבעלות פוקס המאה העשרים, אשר הייתה ממוקמת בפיניקס, בירת מדינת אריזונה שבארצות הברית. החברה, אשר פעלה החל מ-9 באוגוסט 1994 עד 26 ביוני 2000, הפיקה חמש הפקות מונפשות בלבד, שהן סדרת הטלוויזיה "הרפתקאות מתוך ספר המידות" (1996–2000) וסרטי ההנפשה "אנסטסיה" (1997), "נסיך מצרים" (1998), "ברטוק המשגע" (1999) ו"טיטאן" (2000).

## היסטוריה
האנימטורים דון בלות' וגרי גולדמן הפיקו עבור Sullivan Bluth Studios את הסרטים "על קסמים ועכברים" (1982), "פייבל והחלום האמריקאי" (1986), "המסע לעמק החלומות" (1988), "גן עדן לכלבים" (1989) ו"אצבעונית" (1994), כאשר האחרון לא הצליח כלכלית. בעקבות הכישלון, בשנת 1994 האנימטורים נשכרו על ידי ביל מצ'אניק, יו"ר פוקס המאה העשרים בזמנו, כדי ליצור אולפן הנפשה לחברה שיתחרה באולפני ההנפשה של וולט דיסני, אשר זכו להצלחה בסוף שנות השמונים ותחילת שנות התשעים, עם יציאת הסרטים "בת הים הקטנה" (1989), "היפה והחיה" (1991), "אלאדין" (1992) ו"מלך האריות" (1994). מצ'אניק, בשיתוף ג'ון מטויאן, נשיא חטיבת ההנפשה של פוקס המאה ה-20, צירף את סטיפן בריין, סמנכ"ל בכיר ב-Silver Pictures, כסמנכ"ל בכיר/מנכ"ל בכדי לפקח על החברה ולנהל את הפעילות השוטפת של החטיבה.

ההפקה הראשונה של החברה הייתה סדרת הטלוויזיה "הרפתקאות מתוך ספר המידות", אשר שודרה בין השנים 1996–2000. בשנת 1997, יצא לאקרנים הסרט הראשון של החברה, "אנסטסיה", אשר זכה להצלחה ביקורתית ורווחית. בהמשך החברה הפיצה את הסרטים "נסיך מצרים" (1998) ו"ברטוק המשגע" (1999). שנה לפני סגירת החברה והפצת סרטה האחרון, "טיטאן" שהפסיד 100 מיליון דולר, פוטרו 300 אנשים מתוך 380, על מנת "לעשות סרטים ביעילות רבה יותר".

ב-26 ביוני 2000, לאחר שש שנות פעילות, החברה נסגרה כתוצאה מתשואות כספיות גרועות. עקב סגירת החברה, בוטלו חמישה סרטים - הראשון שהיה אמור להיות עיבוד לרומן "Barlowe's Inferno" מאת ויין בארלו; השני שהיה אמור להיקרא "The Little Beauty King" ("מלך היופי הקטן") והיה אמור לשמש כפרודיה לסרטי הרנסאנס של דיסני, בביום סטיב אודקרק; השלישי שהיה אמור להיות מבוסס על רצועת הקומיקס "over the hedge" מאת מייקל פריי וטיי. לואיס; הרביעי שהיה אמור להיקרא "Africa" ("אפריקה") ולהיות מיועד למבוגרים; והחמישי שהיה אמור להיות סרט שעלילתו מתרחשת בעידן הקרח.

המטה לשעבר של הסטודיו ישב ללא שימוש ונטוש עד שנהרס בשנת 2017, כאשר מאוחר יותר נבנה בו מתחם דירות.

נכון ל-20 במרץ 2019, רוב ספריית הסטודיו נמצאת כעת בבעלות חברת וולט דיסני עקב רכישתה המוגמרת של 21st Century Fox.

## הפקות

## ראו גם
* Blue Sky Studios

## קישורים חיצוניים
* 

## הערות שוליים

קטגוריה:אולפני הנפשה
קטגוריה:חברות אמריקאיות להפקת סרטים
קטגוריה:חברות אמריקאיות שנסגרו
רמי טל

**רמי טל** (נולד ב-17 באוגוסט 1988) הוא מאייר וסופר ספרי ילדים ונוער ישראלי.

## ביוגרפיה
טל נולד וגדל בחיפה. למד בבית הספר ליאו בק במגמת תקשורת. כבר בילדותו אהב מאוד לצייר והשתתף בחוגים וסדנאות שונות, ומעיד על עצמו שתמיד חלם לעסוק באיור ספרי ילדים כמקצוע. בשנת 2008 התגייס לשירות במסלול שח"מ (שירות חובה במשטרה).

כבר בנעוריו החל לכתוב בעיתוני ילדים ונוער שונים, בין היתר: עולמו של דיסני, עולם הילדים, ראש אחד ועוד. במקביל עסק בדיבוב לסדרות מצוירות באולפני נ.ל.ס.

בוגר לימודי תואר ראשון ותעודת הוראה במחלקה לעיצוב גרפי במרכז האקדמי לעיצוב ולחינוך ויצו חיפה.

בשנת 2019 החל לאייר ספרי ילדים ונוער ובנוסף הוא מאייר גם כריכות של ספרי פנטזיה ומבוגרים, בין היתר: חוט של כסף מאת נעמי נוביק, נשמת חיה מאת ליאת רוטנר ועוד, ומגזינים לילדים כמו גליליאו צעיר, עיתון אדם צעיר ועוד.

טל גם מדריך ומלמד סדנאות ושיעורים בנושאים שונים הקשורים לתהליך האיור.

"המפלצות של נועם", ספר הילדים הראשון שגם כתב וגם אייר, ראה אור באוקטובר 2021 בהוצאת ידיעות ספרים וטל-מאי. הספר, אשר עוסק בנושא הבריונות ומבוסס על חוויות הילדות של טל, זכה בפרס סאסא סטון לספרות ילדים לשנת 2022 והתקבל למצעד הספרים של משרד החינוך לשנת תשפ"ד.

## קריירה באיור
בתחילת דרכו המקצועית עבד כמוכר בחנות צומת ספרים שם פגש בסופרת מאירה ברנע גולדברג שעודדה אותו להגשים את חלומו לעסוק באיור כמקצוע. לאחר כעשור פנתה אליו ברנע גולדברג בבקשה לאיור ספר ילדים חדש שהוציאה, וטל אייר את הספר "הילדה שניסתה".

ספר הילדים הראשון שאייר ויצא לאור הוא "סבתא טורבו ואלפי התנינים הבכיינים" מאת איריס אליה כהן ולאחר מכן אייר את שאר ספרי הסדרה.

## קישורים חיצוניים

* [רשימת הפרסומים של רמי טל](https://merhav.nli.org.il/primo-explore/search?query=any,contains,טל,%20רמי%20מאייר&tab=default_tab&search_scope=Local&vid=NLI&facet=creator,include,טל%20רמי%20(מאייר)&lang=iw_IL&offset=0) בקטלוג הספרייה הלאומית
* 

## הערות שוליים

קטגוריה:מאיירים ישראלים
קטגוריה:חיפה: אישים
קטגוריה:בוגרי מרכז חינוך ליאו באק
קטגוריה:בוגרי המרכז האקדמי לעיצוב ולחינוך ויצו חיפה
קטגוריה:ישראלים שנולדו ב-1988
Inside the NBA

**Inside the NBA** היא התוכנית לאחר המשחק של ה-NBA בשידורי TNT. התוכנית מציגה את המארח ארני ג'ונסון עם האנליסטים קני סמית', צ'ארלס בארקלי ושאקיל אוניל, עם אנליסטים תומכים או ממלאי מקום, כולל כריס וובר, גרנט היל ודריימונד גרין.

עד סוף 2021 זכתה התוכנית בחמישה עשר פרסי אמי לספורט. התכנית זכתה שש פעמים בפרס התוכנית היומית הטובה ביותר (2002, 2006, 2007, 2008, 2009, 2014), חמש פעמים בפרס התוכנית השבועית הטובה ביותר (2012, 2014, 2019, 2020, 2021), פעמיים לתוכנית ההרצה המוגבלת הטובה ביותר (2019, 2021), פעם אחת לקישוט ויזואלי האמנות הטובים ביותר (2016) ופעם אחת לחוויית הטלוויזיה החברתית הטובה ביותר (2019). ג'ונסון זכה גם בשישה פרסים כמארח אולפנים (2002, 2007, 2015, 2019, 2020, 2021) ובארקלי זכה בארבעה כאנליסט אולפן (2012, 2013, 2017, 2020). בנוסף לאותן זכיות, הוכרז בשידור חי במהדורת ה-11 במאי 2016 כי Inside יוכנס להיכל התהילה של השידור והכבלים באוקטובר 2016, ותהיה התוכנית השתים עשרה בלבד שתקבל את הכבוד, ותוכנית הספורט השלישית שתעשה זאת אחרי SportsCenter ו-Monday Night Football.

## תוכניות
Shaqtin 'a Fool - תוכנית שבה יורדים וצוחקים על טעויות של שחקנים במשחק, שאקיל אוניל המנחה ועל שמו נקראה הסדרה. המועמדים התכופים כוללים את ג'בייל מק'גי, קנדריק פרקינס, ניק יאנג, אוטו פורטר וברנדון נייט אף על פי שאפילו כוכבים כמו לברון ג'יימס, בלייק גריפין, ג'יימס הארדן וראסל ווסטברוק הופיעו.

אזור 21 - קטע בהנחיית קווין גארנט, שהצטרף לתוכנית לאחר פרישתו לפני עונת 17–2016. פינה זו ידועה בהיותה רשמית פחות, וכן ידועה בנוכחותו של "כפתור קשקוש" לזמן שבו גארנט או אורח רוצים לקלל, מה שלפעמים נותר ללא שימוש.

סטטיסטיקת הלילה של EJ Neat-O - קטע הסיום המסורתי, שלעיתים צוין בחוסר המשך החסות שלו (אם אין נותן חסות, המשפטים "מוגש על ידי ... אף אחד" ו"לא בוטלו בחסות מאז 1989! " משומשים). עם זאת, ג'ונסון השתמש בחסויות כמו: דייב אנד באסטר, טאקו בל, ג'ים בים, JBL ו-EA Sports כחסות התוכנית. לפעמים הוא יכול להציג סטטיסטיקות מעניינות או הומוריסטיות, אך הוא יכול גם להימנע מהסטטיסטיקה לטובת קטע הומוריסטי. כמה דוגמאות כוללות: הצגת קומיקס של ליגת הצדק שנעשה במיוחד על ידי DC קומיקס לסוף שבוע האולסטאר של ה-NBA 2014 בהשתתפות סופרמן, גרין לנטרן, פלאש ופלדה (שאונייל שיחק פעם בסרט).

שחקנים בלבד - משנת 2017 עד 2019, זה היה השם שניתן למהדורת יום שני, השמור לאנליסטים שהפכו לשחקנים כמו וובר, אוניל, גארנט, איזיה תומאס, כריס בוש וברון דייוויס. שחקניות WNBA כמו ליסה לסלי וקנדס פארקר היו יושבות כאנליסטיות לשידורים אלה.

## מוזיקת נושא
שיר הנושא הנוכחי, שהולחן על ידי הגיטריסט לשעבר של להקת הרוק יס, טרבור רייבין נמצא בשימוש מאז עונת 2002–2003.
קטגוריה:סדרות טלוויזיה אמריקאיות שעלו לשידור בשנת 2001
קטגוריה:סדרות טלוויזיה אמריקאיות שעלו לשידור בשנת 1989
איתן איילון (אמן במה)

**איתן איילון** (1927 – 23 במאי 2020) היה אמן במה וקוסם, ממקימי אגודת הקוסמים בישראל.

## קורות חייו
איתן אילון נולד בעיר אנטוורפן שבבלגיה להוריו שמואל וציפורה, משפחת תכשיטנים אמידה. עם פרוץ מלחמת העולם השנייה עלו בני המשפחה לישראל וניצלו מהשואה. איתן התגייס לבריגדה היהודית ולאחר מכן, עם הקמת מדינת ישראל, התגייס לצה"ל. הוא שירת בצה"ל כאיש צבא קבע ותפקידו האחרון היה נגד משמעת של מחנה 80 – בסיס האימונים של חטיבת הנח"ל.

## פעילותו על הבמה
במקביל לשירותו הצבאי טיפח איתן את כישוריו כאמן במה. הוא התמחה בקסמי תקריב, קסמי טרקלין ובנוסף היה מראשוני אמני החושים וקריאת המחשבות. תחת שמות הבמה "פרופסור בלק" ו"איש המחר" הופיע איתן עם מופע "כוחות העל" שלו בכל במות הארץ.

השילוב בין הקריירה הצבאית לבין העיסוק האמנותי אפשר לאיתן לפעול כאמן החופשי מהתלות הכלכלית שבאמנותו. חוסר התלות אפשר לו להתמסר להוראת קסמים במהלכה העמיד דורות של אמני קסמים חובבים ומקצועיים. בנוסף הוא היה בין מקימי מועדון הקוסמים הישראלי אשר לימים התמזג עם "האגודה לקידום אמנות הקסמים בישראל", מה שזיכה את איתן בתואר נשיא כבוד של האגודה.

איתן רתם את שליטתו המרשימה בשפות (אנגלית, פלמית, הולנדית, גרמנית, צרפתית, מעט ערבית ועברית ויידיש) ואת היותו איש העולם הגדול כדי לייסד רשת של קשרים ובריתות בין מועדוני קוסמים בכל רחבי העולם לבין אגודת הקוסמים הישראלית. כהוקרה לפעילות זו הוא זכה לתאריי נשיא כבוד במספר רב של אגודות ומועדוני קוסמים בכל רחבי העולם. איתן ייזכר גם בזכות המצאות ופיתוחים רבים של קסמים שהמפורסם בניהם הוא ה-Hutzpah Book Test.

## פעילותו כבונה חופשי
במסגרת חברותו במסדר הבונים החופשיים, הקדיש איתן זמן ומרץ רב להופעות בהתנדבות וכן להקמת לשכה מיוחדת לבונים חופשיים העוסקים בקסמים – "לשכת הודיני" אשר עוסקת, בהתנדבות, בהענקת שימחה לילדים, לאזרחים וותיקים ולחולים. הלשכה זכתה למוניטין בכל רחבי העולם.

## פרסים והוקרה
בשנת 2015, זכה איתן לכבוד מיוחד עם היבחרו כחתן פרס מפעל חיים של איגוד אמני ישראל. הפרס ניתן לו מתוך כבוד והוקרה של קהילת אמני הבמה הישראלית עבור תרומתו ומצוינותו לאורך שנים.

איתן נפטר בצהרי יום שבת, 23 במאי 2020. הוא נקבר בבית העלמין ירקון.

## קישורים חיצוניים
* איתן איילון - "אני אשליה"
* איתן איילון הלך לעולמו
* , , 

## הערות שוליים

קטגוריה:קוסמים ישראלים
קטגוריה:מנטליסטים ישראלים
קטגוריה:ישראלים ילידי בלגיה
קטגוריה:אישים הקבורים בבית הקברות ירקון
קטגוריה:לוחמי הבריגדה היהודית
קטגוריה:זוכי פרס מפעל חיים
קטגוריה:הבונים החופשיים
קטגוריה:עולים במלחמת העולם השנייה
קטגוריה:ישראלים שנולדו ב-1927
קטגוריה:ישראלים שנפטרו ב-2020
סטלה קורין-ליבר

**סטֶלָה קורין-ליבֶּר** (נולדה ב-1948) היא עיתונאית ופרשנית ישראלית, שכתבה בשבועון "העולם הזה" ובעיתון גלובס.

## ביוגרפיה
קורין-ליבר נולדה בעיראק בשלהי שנות ה-40, וכשהייתה בת שנתיים עלתה משפחתה לישראל. עבדה במשך שנתיים כדיילת אוויר. לאחר שהשלימה לימודי סיעוד והוכשרה בבית הספר לאחיות בבית החולים הדסה עין כרם בירושלים, התגייסה לצה"ל ושירתה כאחות צבאית ראשית. יצאה לקצונה והשתחררה בדרגת סרן. עבדה כאחות בחדר מיון במרכז רפואי הדסה בירושלים.

לאחר שעזבה את הדסה פנתה אל אורי אבנרי וביקשה להשתלב בעולם העיתונות, ב-1979 החלה לכתוב לשבועון "העולם הזה", שם סיקרה את הנעשה ביהודה ושומרון וחבל עזה. לאחר שנתיים עזבה את "העולם הזה" לאחר אי הסכמה בינה לבין אבנרי באשר ליחס השבועון כלפי נשים.

לאחר שעזבה את "העולם הזה" כתבה קורין-ליבר בירחון "מוניטין". לבקשתם של אדם ברוך וחיים בר און החלה לשמש פרשנית כלכלית בשבועון "כספים", והמשיכה כשזה התאחד עם העיתון גלובס.

בדצמבר 2011 הייתה בין 50 עיתונאים שחתמו על גילוי דעת בתגובה לתהליכי החקיקה בכנסת בנוגע לחוק לשון הרע, מעורבות בעלי ההון בתקשורת והמעורבות הפוליטית ברשות השידור.

בשנת 2019 פרשה מעבודתה בגלובס, והחלה לכותב טור שבועי באתר הכלכלי ביזפורטל ומשתתפת כמגישה לצידו של
יעקב ברדוגו בתוכנית רבע לחמש ברדיו גלי ישראל.
## פרסים והוקרה
בשנת 2009 הוענק לה אות אומ"ץ מטעם תנועת אומ"ץ. ב-2016 הוענק לה פרס מפעל חיים מטעם אגודת העיתונאים בתל אביב.

## הערות שוליים

קטגוריה:פרשנים כלכליים ישראלים
קטגוריה:סגל גלובס
קטגוריה:סגל העולם הזה
קטגוריה:פרשניות ישראליות
קטגוריה:בוגרות תיכון קלעי (גבעתיים)
קטגוריה:בוגרי תיכון קלעי (גבעתיים)
קטגוריה:ישראליות זוכות פרסים
קטגוריה:אחיות ישראליות
קטגוריה:דיילות אוויר ישראליות
קטגוריה:אחים ישראלים
קטגוריה:ישראליות ילידות עיראק
קטגוריה:ישראלים ילידי עיראק
קטגוריה:ישראליות שנולדו ב-1948
קטגוריה:ישראלים שנולדו ב-1948
סימון פטשון

**סימון פטשון** (בשוודית: **Simon Pettersson**; נולד ב-3 בינואר 1994) הוא אתלט שוודי. הוא סגן האלוף האולימפי (טוקיו 2020) בזריקת דיסקוס.

## ביוגרפיה
פטשון התחרה בצעירותו בקרב עשר.

### 2017
באליפות העולם שנערכה בלונדון, הממלכה המאוחדת בתחילת אוגוסט 2017 הוא סיים במקום 11 בזריקת דיסקוס בתוצאה של 60.39 מטר בשלב המוקדמות הוא קבע תוצאה של 63.69 מטר ועלה מהמקום השביעי לגמר.

### 2018
באליפות אירופה שנערכה בברלין, גרמניה בתחילת אוגוסט 2018 הוא סיים במקום רביעי בזריקת דיסקוס בתוצאה של 64.55 מטר. בשלב המוקדמות הוא קבע תוצאה של 64.82 מטר ועלה מהמקום השני לגמר.

### 2019
באליפות העולם שנערכה בדוחה, קטר ב-30 בספטמבר 2019 הוא סיים במקום תשיעי בזריקת דיסקוס בתוצאה של 63.72 מטר.

### 2021
#### סגן אלוף אולימפי
באולימפיאדת טוקיו (2020) זכה במדליית כסף בזריקת דיסקוס בתוצאה של 67.39 מטר, אחרי בן ארצו דניאל סטול (68.90 מטר) ולפני לוקאס וייסהיידינגר מאוסטריה (67.07 מטר).

## שיאים אישיים
* זריקת דיסקוס: 69.48 מטר (2021)

## קישורים חיצוניים

## הערות שוליים

קטגוריה:אתלטים שוודים
קטגוריה:זורקי דיסקוס
קטגוריה:שוודים שנולדו ב-1994
קטגוריה:זורקי דיסקוס באולימפיאדת טוקיו (2020)
אקוש דיורי

**אקוש דיורי** (במקור **גוֹטְזֶגֶן** עד 1910, בהונגרית: **Győri Ákos**; ספשי, 13 ביוני 1881 – בודפשט, 15 ביולי 1958) היה עורך דין, תובע, יהודי-הונגרי, אביו של הרופא ג'רג' גוטזגן.

## קורות חיים
אקוש דיורי נולד במשפחה יהודית כבנם של מיקשה גוטזגן ושל יוליה פרנקפורט (1848–1909). משנת 1913 עבד כעורך דין בבודפשט. במהלך מלחמת העולם הראשונה היה סניגורו, בין היתר, של הסופר ומשורר מיהאי באביץ', כאשר נתבע על שירו "פורטיסימו". משנת 1917 היה חבר במפלגה הסוציאל-דמוקרטית ההונגרית, (MSZPD) ואחר כך, בשנה שלאחר מכן, הפך לחבר בהנהגת המפלגה ברובע אנגיאלפלד (כיום רובע 13 של בודפשט). בתקופת הרפובליקה הסובייטית ההונגרית היה חבר במועצת הפועלים המהפכנית באנגיאלפלד וחבר ב"מועצת החמש מאות". לאחר מכן מונה כקומיסר העם לראש מחלקת הרווחה הציבורית של בודפשט. לאחר נפילת הרפובליקה כיהן כראש ועדת ההגנה המשפטית של ה-MSZDP ולאחר מכן היגר לווינה בשנת 1920. משם הצליח לחזור לבודפשט רק בשנת 1924. בשנים הבאות הפך לסנגורם של קאטו האמאן ושל קומוניסטים אחרים בהגנתם בבית המשפט. בשנות ה-20 של המאה ה-20 ביקש לשנות להונגרית את שמות המשפחה של שני ילדיו, שלא שונו בטעות שנים קודם לכן, אך בית המשפט דחה את בקשתו וטען כי יש לתגמל הונגריזציה של שם המשפחה רק בשל זכויות פטריוטיות יוצאות דופן. "מפלגת הגנת האינטרסים של הסנגורים" הוקמה בשנת 1931 ודיורי נבחר ליו"ר המפלגה בפועל. המפלגה הוקמה במטרה להבטיח את ההגנה על האינטרסים של עורכי דין. שלוש שנים לאחר מכן, עבר תאונת דרכים קשה וסבל מחבלות פנימיות חמורות. הוא הצליח לשרוד גם את תקופת השואה ומשנת 1945 היה תובע בפרקליטות המדינה בבודפשט. בשנת 1955 הקים לשכת עורכי דין שהנהיג עד מותו.

אקוש דיורי הובא למנוחות בבית הקברות היהודי ברחוב שלגוטאריאני.

## משפחתו
אשתו הראשונה הייתה ז'וסיה רוסניאק (1882–1946), שאיתה התחתן ב-15 בפברואר 1906 בבודפשט. לאחר מותה רעייתו השנייה הייתה אילונה יעקובוביץ', אותה נשא בשנת 1948.

ילדיו מאשתו הראשונה:
* פרופסור ג'רג' גוטזגן (1906–1965) שאשתו הייתה אדית ארדיי (1908–1964).
* לאסלו גוטזגן (1910–?). שאשתו הייתה, מריה גרגיי, מקודם גרובר (1904–?).

## לקריאה נוספת
* Adatai a Petőfi Irodalmi Múzeum katalógusában (נתוניו במאגר המוזיאון הספרותי פטפי)
* *Magyar életrajzi lexikon I. (A–K).* Főszerk. Kenyeres Ágnes. Budapest: Akadémiai. 1967. (לקסיקון ביוגרפי הונגרי)
* Mária Béla: Jegyzet R. Kocsis Rózsa: Déry dadaista-abszurd játéka című tanulmánynak egy lábjegyzetéhez. [It, 1972/2] 741–742. p. (Nagy Péter szerk.: Irodalomtörténet, 1973. 5/55. évfolyam)

## הערות שוליים

קטגוריה:עורכי דין יהודים הונגרים
קטגוריה:ניצולי השואה: הונגריה
קטגוריה:סוציאל-דמוקרטים
קטגוריה:יהודים קומיסרי העם (הונגריה 1919)
קטגוריה:פוליטיקאים יהודים הונגרים
קטגוריה:הונגרים שנולדו ב-1881
קטגוריה:הונגרים שנפטרו ב-1958
נחל ערוד

**נחל ערוד** (בערבית: **ואדי אלערוד, ואדי ע'דיד, ואדי אם צאלח**) הוא נחל גדול, הזורם באזור הר הנגב וחוצה את קמר עריף בקניון.

## תוואי הנחל
ראשיתו של הנחל במעלה ערוד, בצידו הדרומי של מכתש רמון. ממיקום זה זורם הנחל לכיוון דרום - מזרח וממשיך לכיוון מזרח. הנחל חוצה את הקער בין קמר רמון לקמר עריף. בהמשכו של הנחל, כמה בארות, בארות עודד. במקום זה נשפך הנחל אל קמר עריף. מנקודה זו מתחתר הנחל בקניון. בהדרגה לקניון עמוק. שיא עומקו של הנחל הוא כ-200 מטרים. בנקודה זו הוא חוצה את קמר הר עריף. במקום זה על הגדה הדרומית סלע ענק, שעליו חרותים המילים "פלמ"ח" ו"חמד ג"'. סמל הפלמ"ח נחקק כדי להנציח את מסעה חטיבת הנגב בדרכה למפרץ אילת במבצע עובדה. נחל ערוד זורם מאזור קמר עריף דרומית -מזרחית לבארות עודד. מכאן הוא ממשיך וזורם לכיוון נחל פארן.

## צמחייה באזור הנחל

באזור המפריד בין הקמרים ניתן לחזות בריכוזים של אלה אטלנטית. לאורכו של שדרות של שיחי אשל ורותם. כמו כן בעונה צומחים לאורך הגדה של הנחל ריבס וצבעוני המדבר.

## קישורים חיצוניים
* 

## הערות שוליים

קטגוריה:הנגב: נחלים
דניאל גרבר

**דניאל גרבר** (באנגלית: **Daniel Garber**; 11 באפריל 1880 – 5 ביולי 1958) היה צייר נוף אימפרסיוניסטי אמריקאי וחבר במושבת האמנות בניו הופ, פנסילבניה. הוא ידוע בזכות סצנות האימפרסיוניסטיות הגדולות שלו באזור ניו הופ, בהן תיאר לעיתים קרובות את נהר דלאוור. בנוסף לקריירת הציור שלו, גרבר לימד אמנות באקדמיה לאמנויות יפות של פנסילבניה במשך למעלה מארבעים שנה.

## ביוגרפיה
גרבר נולד ב -11 באפריל 1880 במנצ'סטר הצפונית, אינדיאנה. הוא למד אמנות באקדמיה לאמנות בסינסינטי, ובאקדמיה לאמנויות יפות בפנסילבניה בפילדלפיה בשנים 1899 עד 1905. במהלך תקופה זו פגש גרבר ונשא לאשתו את מרי פרנקלין, שהייתה גם היא סטודנטית לאמנות.

בדומה למסורת של אמנים אמריקאים רבים אחרים, גרבר ואשתו נסעו לאירופה כדי להשלים את השכלתם באמנות. הוא חזר לאמריקה בשנת 1907, בעצתו של האמן ויליאם לנגסון לאטרופ התיישב בקוטאלוסה, שישה קילומטר מניו הופ במעלה נהר דלאוור.

כמו רוב הציירים האימפרסיוניסטים, גרבר צייר נופים באוויר הפתוח ישירות מהטבע. הוא הציג את עבודותיו ברחבי הארץ וזכה בפרסים רבים, כולל מדליית זהב בתערוכה הבינלאומית של פנמה-פסיפיק (1915) בסן פרנסיסקו, קליפורניה.

הוא נבחר כחבר באקדמיה הלאומית לעיצוב בשנת 1913.

גרבר מת ב -5 ביולי 1958, לאחר שנפל מסולם בסטודיו שלו.

ציוריו של גרבר נחשבים על ידי אספנים והיסטוריונים לאמנות בין היצירות הטובות ביותר שהופקו במושבת האמנות של ניו הופ. ציוריו נמצאים בבעלות מוזיאונים מרכזיים ובהם מוזיאון האמנות האמריקאי סמיתסוניאן בוושינגטון הבירה, המכון לאמנות בשיקגו והמוזיאון לאמנות של פילדלפיה.

בין תלמידיו של גרבר היו דל מילר, מרי אליזבת פרייס ואדית אמרסון.

## גלריה

File:Daniel Garber - Tohickon (1920).jpg

File:Daniel Garber - Vineclad Trees (1916).jpg

File:Daniel Garber The Old Mill 1921.jpg

File:'Hawk's Nest' by Daniel Garber, 1917, Cincinnati Art Museum.JPG

## קישורים חיצוניים

## הערות שוליים

קטגוריה:אמריקאים ילידי אינדיאנה
קטגוריה:ציירים אימפרסיוניסטים אמריקאים
קטגוריה:אמריקאים שנולדו ב-1880
קטגוריה:אמריקאים שנפטרו ב-1958
לוקאס וייסהיידינגר

**לוקאס וייסהיידינגר** (בגרמנית: **Lukas Weißhaidinger**; נולד ב-20 בפברואר 1992) הוא אתלט אוסטרי, זוכה מדליית ארד אולימפית (טוקיו 2020), זוכה מדליית ארד באליפות העולם (דוחה 2019) וזוכה מדליית כסף באליפות אירופה (רומא 2024) בזריקת דיסקוס.

## ביוגרפיה
### 2015
באליפות העולם שנערכה בבייג'ינג, הרפובליקה העממית של סין בסוף אוגוסט 2015 הוא סיים במקום במקום 20 בתוצאה של 61.26 מטר.

### 2016
באולימפיאדת ריו דה ז'ניירו הוא סיים במקום שישי בזריקת דיסקוס בתוצאה של 64.95 מטר. בשלב המוקדמות הוא קבע תוצאה של 65.86 מטר ועלה מהמקום השני לגמר.

### 2017
באליפות העולם שנערכה בלונדון, הממלכה המאוחדת בתחילת אוגוסט 2017 הוא סיים במקום תשיעי בזריקת דיסקוס בתוצאה של 63.76 מטר.

### 2018
#### מדליית ארד באליפות אירופה
באליפות אירופה שנערכה בברלין, גרמניה בתחילת אוגוסט 2018 זכה וייסהיידינגר במדליית ארד בזריקת דיסקוס בתוצאה של 65.14 מטר, אחרי אנדריוס גודזיוס מליטא (68.46 מטר) ודניאל סטול משוודיה (68.23 מטר).

### 2019
#### מדליית ארד באליפות עולם
באליפות העולם שנערכה בדוחה, קטר ב-30 בספטמבר 2019 זכה וייסהיידינגר במדליית ארד בזריקת דיסקוס בתוצאה של 66.82 מטר, אחרי דניאל סטול (67.59 מטר) ופדריק דקרס מג'מייקה (66.94 מטר).

### 2021
#### מדליית ארד אולימפית
באולימפיאדת טוקיו זכה במדליית ארד בזריקת דיסקוס בתוצאה של 67.07 מטר, אחרי דניאל סטול (68.90 מטר) וסימון פטשון (67.39 מטר), שניהם משוודיה.

### 2022
באליפות העולם שנערכה ביוג'ין (אורגון), ארצות הברית ביולי, סיים 10 בתוצאה של 63.98 מטר.
באליפות אירופה שנערכה במינכן, גרמניה באוגוסט, סיים 9 בתוצאה של 63.02 מטר.

### 2023
באליפות העולם שנערכה בבודפשט, הונגריה באוגוסט, סיים 7 בתוצאה של 65.54 מטר.

### 2024
באליפות אירופה שנערכה ברומא, איטליה ביוני, זכה וייסהיידינגר במדליית כסף בתוצאה של 67.70 מטר, אחרי כריסטיאן צ'ה מסלובניה (68.08 מטר) ולפני מיקולאס אלקנה מליטא (67.48 מטר).

באולימפיאדת פריז סיים חמישי בתוצאה של 67.54 מטר.

## שיאים אישיים
### אצטדיון
* זריקת דיסקוס: 68.98 מטר (2018)
### אולם
* הדיפת כדור ברזל: 19.32 מטר (2013)

## קישורים חיצוניים

קטגוריה:אתלטים אוסטרים
קטגוריה:זורקי דיסקוס
קטגוריה:אתלטים באולימפיאדת ריו דה ז'ניירו (2016)
קטגוריה:זורקי דיסקוס באולימפיאדת טוקיו (2020)
קטגוריה:אתלטים באולימפיאדת פריז (2024)
קטגוריה:זוכי מדליית ארד אולימפית: אתלטיקה
קטגוריה:אוסטרים שנולדו ב-1992
דילן קינגוול

**דילן קינגוול** (באנגלית: **Dylan Kingwell**; נולד ב-6 ביולי 2004) הוא שחקן קולנוע וטלוויזיה קנדי. הוא ידוע מתפקידו בסדרת הטלוויזיה "סדרה של צרות" של נטפליקס.

## ביוגרפיה
דילן נולד בוונקובר, קולומביה הבריטית, קנדה. הוא משחק מאז שהיה בן שבע.

## קריירה
בשנת 2011 קיבל קינגוול את תפקידו הראשון בסרט הקומדיה "To The Mat". הוא גילם את ג'ורדי ג'וניור. 

שנתיים לאחר מכן, הופיע בסרט ההרפתקאות הצרפתי-קנדי "The Young and Prodigious T. S. Spivet" ובסדרות הטלוויזיה המדע הבדיוני "אנשי המחר", ששודרה ברשת CW. 

בשנת 2014 גילם את קויל הצעיר בסרט הקצר "Soldiers of Earth". באותה שנה הוא הופיע גם בסרט הקולנוע "עיניים הגדולות" של הבמאי טים ברטון.

בשנת 2015 שיחק תפקיד ראשי בסדרת A&amp;amp;E "The Returned", עיבוד אמריקאי לסדרת הטלוויזיה הצרפתית "The Returned". הוא הופיע גם בשני  סרטי טלוויזיה: "Ice Sculpture Christmas" ו-"The Christmas Note". הוא הופיע גם בסרט הטלוויזיה "Wish Upon a Christmas", ששודר ב-Lifetime.

בשנת 2016 גילם את דמותו של פייטון רדינגס בסרט הטלוויזיה "The Wilding" ואת דמותו של מקס קלארק בסרט מותחן הטלוויזיה "Stranger With My Kids". 

ב-23 בספטמבר 2016, הוא פרסם בחשבון האינסטגרם שלו כי הוא ישתתף בסדרת נטפליקס "סדרה של צרות". בסדרה הוא גילם את התאומים קוואגמיר, דאנקן וקוויגלי, שהופיעו תחילה כדמויות חוזרות בעונה הראשונה. קינגסוול קודם לתפקיד ראשי בעונה השנייה של הסדרה. 

בשנת 2017 גילם את דמותו של סטיב מרפי, אחיו הצעיר של הדמות הראשית שון מרפי (פרדי היימור), בסדרת הדרמה הרפואית "הרופא הטוב".

בשנת 2020, הוא גילם את לוקה בסדרת הטלוויזיה המדע הבדיוני "100" בעונתה השביעית והאחרונה. הוא שיחק גם בתפקיד סם תומאס בסדרת הטלוויזיה "מועדון הבייביסיטריות" של נטפליקס המבוססת על סדרת הספרים באותו השם.

## פילמוגרפיה
### טלוויזיה

## קישורים חיצוניים
* 

## הערות שוליים

קטגוריה:שחקני קולנוע וטלוויזיה קנדים
קטגוריה:שחקנים ילדים קנדים
קטגוריה:קנדים שנולדו ב-2004